જોકે, આજના યુવાવર્ગ માટે પણ કેટલીક ગેરસમજણ ફેલાયેલી છે. ખરા અર્થમાં તો યુવાનોને સમજવાની કોઈએ કોશિશ જ કરી નથી. આના પરિણામે યુવાનોએ પણ થોડી ભૂલ કરી છે. એ ગતાનુગતિકતામાં માનતા નથી. માત્ર સાબુદાણા ખાઈને થતી એકાદશી એમને માન્ય નથી; કારણકે જ્યાં સુધી પીઝા અને પાઉંભાજીનું આકર્ષણ ઘટે નહી ત્યાં સુધી ઉપવાસનું આકર્ષણ કેમ ઊભું કરવું? એકાદશીના વ્રતનું રહસ્ય સમજાવો. નહી તો તેઓ કેમ કરીને કરે? આજની યુવાન પેઢીની બૌદ્ધિક ભૂખ જાગૃત થઈ છે. They want to know-તેઓ ખરી વસ્તુ જાણવા ઈચ્છે છે. પ્રત્યેક ક્રિયા કે પ્રતીક પાછળનું રહસ્ય જાણવું છે એમને. આજની યુવા પેઢીનો ધ્રુવ પ્રશ્ન છે- ‘Why’? શા માટે? અનુભવ એમ કહે છે કે આ યુવાનોને ‘શા માટે’ એ સમજાવવામાં આવે પછી તેઓ ધર્મનું આચરણ બહુ સુંદર રીતે કરી શકે છે. તેઓ આંધળું અનુકરણ નથી કરતા, સમજ્યા પછીનું અનુસરણ કરે છે. ભાગવત ગ્રંથના આધારે આપણા ઋષિમુનિઓએ હજારો વર્ષના ચિંતનનો જે રાહ આપણી સમક્ષ રજૂ કર્યો છે એ દ્વારા સનાતન વૈદિક ધર્મના સિદ્ધાતો અને પ્રતિકોને વ્યાપક અર્થમાં સમજવાનો પ્રયાસ કરીશું. હવે કુંડાળાઓ નહી ચાલે. કારણ કે હવે Global Village Concept આવ્યો છે. વિશ્વ એક ગામડું થઈ રહ્યું છે. વિશ્વરૂપી ગામની અંદર જો મનુષ્ય કુંડાળા કરશે તો એ ધર્મ અને સંપ્રદાય ટકી નહી શકે. વિશ્વનો ઈતિહાસ એ વાતની સાક્ષી પૂરે છે .